<classify> WADAIWA sugu 143,000 ambao madeni yao yameiva, lakini hawajalipa Bodi ya Mikopo ya WanafunzI wa Elimu ya Juu HESLB, wanadaiwa jumla ya Sh bilioni 432 majina yao pamoja na wadhamini wao, yatachapishwa wiki ijayo, ikiwa ni hatua ya mwanzo kabla ya kuchukua hatua zaidi kuhakikisha fedha hiyo ya serikali inarejeshwa. Hayo yalibainishwa jana jijini Dar es Salaam na Mkurugenzi Mtendaji wa HESLB, Abdul-Razaq Badru wakati akizungumza na wahariri wa Kampuni ya Magazeti ya Serikali ya Tanzania Standard Newspapers Ltd, wachapishaji wa magazeti ya Daily News, HabariLeo na SpotiLeo. Badru alisema bodi inaendelea kuboresha utendaji kazi wake kuhakikisha fedha zote za mikopo, zilizotolewa kwa wanufaika, zinarejeshwa ili ziwasaidie wengine na kwamba iwapo madeni hayo hayatakusanywa, lengo la kuwafikia wengi halitafanikiwa.Tumejipanga vizuri na tumeboresha mifumo yetu ya Tehama na pia kanzidata yetu nayo tunaendelea kuboresha ili wale wote walionufaika na mkopo wa bodi ambao hawajarejesha ili hali madeni yao yameshaiva warejeshe ili kutoa mwanya kwa wengine nao kunufaika, alisema Badru. Akitangaza kiama kwa wadaiwa sugu wote, ambao madeni yao yameshaiva ila hawajarejesha, alisema wako 143,000 ambao wanadaiwa Sh bilioni 432 na kwamba wiki ijayo watachukua hatua dhidi yao, kwa kuchapisha majina yao na wadhamini wao, ili watambue na kulipa madeni hayo.Hela ya serikali lazima irejeshwe na haina msamaha, ni lazima wale wote wenye madeni wayalipe, hatuwezi kumsaidia mdaiwa kufuta deni lake kwa njia nyingine, njoo lipa, alisisitiza.Mbali na wadaiwa hao sugu ambao madeni yao yameiva lakini bado hawajalipa, mtendaji huyo wa HELSB alisema wako pia wadaiwa sugu wengine 163,000 ambao wameshaanza kulipa madeni yao. Naye Mkurugenzi wa Urejeshaji Mikopo wa HESLB, Ignatus Oscar alisema tangu bodi hiyo ianze kufanya kazi zaidi ya miaka 14 iliyopita, imeshatoa mikopo ya thamani ya Sh trilioni 3.84 na kwamba mikopo iliyoiva ambayo ni Sh trilioni 1.1, bodi imeshakusanya Sh bilioni 601 sawa na asilimia 60 ya fedha hizo za madeni yaliyoiva. Oscar alisema Sh bilioni 520 kati ya fedha hizo, zimekusanywa ndani ya miaka mitatu kuanzia mwaka 201516 hadi mwaka 201819. Alisema makusanyo hayo ya miaka hiyo mitatu, yamekuwa makubwa kutokana na bodi hiyo kuanza utaratibu wa ufuatiliaji madeni hayo kutoa adhabu kwa wadaiwa waliotiliza muda wa kulipa.Akizungumzia wadaiwa sugu wanatokea wapi, Badru alisema baada ya wakopaji hao kumaliza masomo, baadhi ya wale wanaoajiriwa, waajiri wao hawapeleki majina yao bodi ili mkopo uanze kukatwa.Aidha, alisema wako pia waajiriwa wanaodaiwa na HESLB na wanachofanya ni kukimbilia kukopa kwenye taasisi za fedha kama mabenki, ambayo huwakata mikopo yao na hivyo bodi inapokwenda kuwadai watumishi hao, hukuta wamebakiwa na asilimia moja ya tatu ya mshahara pekee. Sasa mtumishi anayebakiwa na asilimia moja ya tatu ya mshahara kisheria huwezi tena kumkata mkopo kwa sababu atashindwa kuishi na sehria haikubali, hivyo jambo hilo hutengeneza mdaiwa kuwa sugu,alisema Badru. Aidha, alisema wapo wadaiwa 16,000 ambao hawana ajira rasmi, lakini wanalipa madeni yao kwa hiari. Aliwataka wadaiwa wengine kuiga mfano huo, badala ya kutoa visingizio vya kutopata ajira. Akizungumzia utoaji wa mikopo kwa mwaka wa masomo wa 201920, alisema wamepanga kutoa Sh bilioni 450 kwa wanufaika 45,000 ikiwa ni ongezeko la wanufaika zaidi ya 23,000 wa mwaka 201819. Alisema kwa mwaka huu wa masomo ambao vyuo vinatarajiwa kufunguliwa mapema Novemba, wamejipanga vizuri kuhakikisha waombaji wote watakaopata mikopo fedha zao zifike kwa wakati. Tunataka wanavyuo watakaopata mikopo mwaka huu wa masomo watulie vyuoni wasome, tumejipanga vuziri kuhakikisha mikopo hiyo inawafikia kwa wakati kwa sababu fedha tunazo za kutosha, alisema Badru.  <topic>: KITAIFA 